**MATER NOSTER**

Fazakas Lehel, FFM3

2023

1. INTRO

ANYA (46) ül egy villamoson. Körülötte utasok, kicsit szűk a hely. Mellette egy magas kereszt, szemeteszacskókba csomagolva.

2. FŐCÍM.

3. BELSŐ, NAPPALI. KORA DÉLUTÁN

Rosszminőségű, remegő kép. Amatőr felvétel.

A képen a kisfiút látjuk, egy nappali közepén, kezében szövegkönyvvel. Képen kívülről egy kedves női hangot hallunk.

ANYA

Mutatkozz be!

KISFIÚ

(halkan, szinte motyogva)

Weér Attila.

ANYA

Köszönj először: a nevem Weér Attila.

KISFIÚ

Jó napot kívánok! A nevem Weér Attila.

ANYA

Nem úgy na! Rendesen! Tegyed jó helyre a hangsúlyokat!

KISFIÚ

A nevem Weér Attila.

ANYA

Miben segíthetek?

Amikor a fiú válaszol, a kamerába néz.

KISFIÚ

A meghallgatásra érkeztem.

ANYA

Megtanulta a szövegét?

KISFIÚ

Igen.

ANYA

Akkor halljuk.

Mondjuk onnan, amikor Pilátus kérdezi, hogy te vagy-e a zsidók királya?

Csend. nem válaszol.

ANYA

Hát mondjad! Miért nem mondod?

KISFIÚ

Itt hallgatok.

ANYA

Ja, itt nincs szöveged. Na várjál, akkor vegyük onnan, ahol a tömeg van. Hogy van az?

KISFIÚ

Szabadítsd meg magadat, és szállj le a keresztről. Ez?

ANYA

Igen. Szabadítsd meg magad, és szállj le a keresztről!

KISFIÚ

(picit akadozva)

Elói, Elói! Lamma Sabaktáni?

ANYA

Mivan?

KISFIÚ

Ezt kell mondjam.

Az amatőr kamera remegni kezd.

CUT

Polgári lakás, a szobában néhány színházi előadás díszlete, különböző eőadások és filmek plakátjai a falon. KISFIÚ (10) ki van állítva a szoba közepébe, ANYA (46) leteszi az addig kezében tartott videókamerát.

ANYA

Mit? Ilyen hülyeséget biztos nem. Add ide a szövegedet.

Anya elveszi a szövegkönyvet, dühösen lapozni kezdi.

ANYA

Nem értem mit tudsz annyit értetlenkedni. Ha ilyen hamar belezavarodsz, mégis hogy akarsz idegenek előtt jól teljesíteni? Na itt van ne.

Anya kis ideig vizsgálja.

ANYA

Mi a nyavaja?! Ez biztos nem így van. Ki adta neked ezt a szövegkönyvet? Hibás.

KISFIÚ

A tanítónéni.

ANYA

Nem hiszem. Hát ennek semmi értelme. Mindjárt felhívom, eszküszöm.

KISFIÚ

Lehet, hogy zsidóul van.

ANYA

Ógörögül, hogyne. Na add ide a telefonomat, megnézem.

Anya telefonon rákeres.

ANYA

Éli, éli, lamá szabaktáni. Tényleg van ilyen. Na várjál. Itt van ne magyarul: Én Istenem, én Istenem! Miért hagytál el engemet?

Na, akkor ezt kell mondjad. Magyarul. Hát nem értem, hogy neked miért így írták oda be. Na álljál vissza, és kezd elölről. Szedd össze magad!

KISFIÚ

Nem tarthatunk szünetet?

ANYA

Nem, ha meg akarod kapni a

szerepet.

Anya visszaadja a szövegkönyvet. A fiút visszaküldi a szoba közepére.

4. BELSŐ, NAPPALI. KÉSŐ DÉLUTÁN

A fiú egy régi sminktükörben nézi magát. Grimaszol. Próbál dühös lenni. Anya egy másik szobában telefonál valakivel, egy ollóval elkezd kibontani egy díszletkeresztet a szemeteszsákból.

ANYA

Ne is mondd. Hülyeség az egész. Vagyis úgy akarom mondani, hogyha egyszer már kitalálta, legalább csinálná rendesen.

(vár egy picit)

Igen. Hát azt képzeld el, Attilának ógörög szövegkönyvet adott. Igen.

(megint vár)

És Katinkával mi van?

(vár egy picit)

Megkapta? Hát gratulálok! Nagyon ügyes.

Igen, mi itt még készülünk. Arra gondoltam nekiállok a jelmeznek is. Azt mondta, hogy azt nekünk kell állni. Tudom, de hát most mit csináljak. Hátha segít a felkészülésben.

(kis szünet)

Szép estét nektek! Nektek is! Szia!

Miután befejezi a beszélgetést, bejön a szobába, kezében a hatalmas kereszttel.

ANYA

Nézd csak! Át kell éld a szerepet, másképp nem lehet.

Anya a fiú elé áll, leveszi a felsőjét, aztán elkezdi felkötözni egyik kezét az átló végére.

KISFIÚ

Kivel beszéltél?

ANYA

Kláriékkal. Képzeld el, Katinka megkapta a Magdolna szerepet.

KISFIÚ

Az jó!

Anya megáll vele szembe.

ANYA

Kedveled?

KISFIÚ

Szeretek vele lenni nagyon.

ANYA

Na akkor mostmár tényleg meg kell kapnod ezt a szerepet. Gyere, próbáljuk.

Anya elveszi a szövegkönyvet. Mindenki visszamegy a helyére, ahol ilyen próbáláskor szoktak lenni.

KISFIÚ

Én Istenem! Miért hagytál el engemet?

ANYA

Figyelj nagyon a hangsúlyokra. Először melegíts be, hogy jól tudj artikulálni.

Anya elkezd egy arcbemelegítő gyakorlatot, amilyent a színészek szoktak fellépés előtt.

ANYA

Kezd!

KISFIÚ

Én Istenem, én Istenem! Miért hagytál el engemet?

ANYA

Legyél közben tényleg kétségbeesett! Ne nekem akard eljátszani.

KISFIÚ

Én Istenem, én Istenem! Miért hagytál el engemet?

ANYA

Kiabálj!

KISFIÚ

Én Istenem, én Istenem! Miért hagytál el engemet?

ANYA

Én istenem!

KISFIÚ

Én istenem!

ANYA

Én istenem!

KISFIÚ

Én istenem!

ANYA

Miért hagytál el engemet?

KISFIÚ

Miért hagytál el engemet?

ANYA

Ezaz! Én istenem!

KISFIÚ

Én Istenem, én Istenem! Miért hagytál el engemet? Miért hagytál el engemet?

Anya is közben egyre hangosabb. Feláll, odamegy a fiú mellé, a fülébe kiabál. A fiú továbbra is egyenesen előre néz, úgy ordít.

Hallatszik, ahogy valaki nekicsapódik a bejárati ajtónak. Anya és fia leállnak a próbával.

ANYA

Megnézem ki az. Maradj itt!

A kisfiú ottmarad a szoba közepén. Anya kimegy, ajtót nyit.

ANYA

Mit keresel itt? Hogy nézel ki?

Mit akarsz? Most Attila is itthon van.

A nappali ajtóján keresztül látjuk, ahogy anya besegít egy férfit. Leülteti. Aztán visszajön.

ANYA

Attila, légyszíves menj a szobádba.

Kisfiú Lekötözi kezét a keresztről, bemegy a szobájába, behúzza maga után az ajtót. Csak áll ott. Közben halljuk, ahogy anya egy kanapéra fekteti a férfit, majd kimegy a lakásból. Becsapja maga után az ajtót.

A kisfiú lassan, csendben visszamegy a folyósóra. A nappali ajtóját nézi. Be van húzva. Finoman meglöki, csak épp annyira, hogy résnyire kinyíljon. Bent az ágyról lelóg két férfiláb. Az ablakból látja, ahogy anya a tornácon idegesen cigarettázik.

5. BELSŐ, KONYHA. ESTE

Vacsorára készülnek. Az asztal meg van terítve három személyre. A kisfiú az asztal közepénél ül, kezében a videókamera, amivel korábban a próbát vették. Nézi vissza a felvétetl. Anya közben a tükörben sminkeli magát. Onnan szól bele.

ANYA

Itt egy kicsit nagyobb szünetet kell hagyj, mert ha nem, hadarsz.

Anya leül a kisfiúval szembe, elveszi tőle a kamerát, megállítja a felvételt, kicsit visszavisz belőle, majd úgy fordul, ohgy mindketten lássák a kijelzőt, és elindítja.

ANYA

Hallod? Embrfiát. Nem jó. Nem baj, hogy egybe írják, te nyugodtan tagold. Ember-fiát.

KISFIÚ

Ember fiát.

ANYA

És az egészet mondd büszkén! Jó hangosan:

Te mondtad! Sőt azt mondom nektek! Mostantól fogva meglátjátok az Emberfiát!

Közben NAGYFIÚ (24) is felkel, megáll a konyhaajtóban. Anya háttal ül neki, nem veszi észre, csak a kisfiú pillantása miatt fordul meg aztán. Zavartan feláll, szótlanul előveszi a vacsorát. Nagyfiú leül a helyére. Anya kiteszi az ételt a fiúknak, magának nem. Leül az üres tányérhoz. Elkezdenek enni. Anya nézi, ahogy nagyfia eszik. Nagyfiú észreveszi, zavarja.

NAGYFIÚ

Mit nézel?

Anya nem foglalkozik vele, tovább nézi. Fia ettől egyre idegesebb lesz.

NAGYFIÚ

Ne nézz, kérlek.

ANYA

Azt csinálok amit, akarok, jó? Ha nem tetszik, el lehet menni.

Csend. Semmi nem változik: anya továbbra is nézi, nagyfiú tovább eszik, a tányér fele fordítja arcát.

ANYA

(kedvesen, mosolyogva)

Ízlik?

Csend. Nagyfiú felnéz, de nem válaszol.

KISFIÚ

Finom.

Anya abbahagyja a mosolygást.

ANYA

Sajnálom, csak ez volt itthon.

(vár egy kicsit)

Rég voltunk ennyien.

Nagyfiú leteszi a kést villát. Kisfiú is megáll az evéssel. Nagyfiú felnéz anyjára. Senki se szól többet.

Aztán nagyfiú feláll, kimegy. Anya a helyét nézi. Kisfiú az anyját. Anya anélkül aztán a nagyfiú után kiabál.

ANYA

Persze! Ennek a süket ribancnak nem tartozol semmiféle magyarázattal, csak hallgasson!

Nagyfiú visszajön.

NAGYFIÚ

Esküszöm, csak azt nem értem, miért jöttem vissza. Miért reméltem, hogy másképp lesz.

ANYA

Mit vártál? Te azt hiszed, hogy én ezt élvezem? Holvoltál?

Kisfiú a tányér felé fordítja a fejét, nem néz fel.

NAGYFIÚ

Nem tartozok neked semmiféle magyarázattal.

ANYA

Azt hiszed, hogy csak úgy visszajöhetsz a házamba, és én úgy teszek, mintha semmi sem történt volna. Ha olyan nagy fiú vagy, vissza lehet menni. Holvoltál?

NAGYFIÚ

Hihetetlen. Betegesen rám vagy szállva.

ANYA

Én? Na fogd vissza magad! Nyolc hónapja semmit sem hallunk rólad. Szegény Attila szerinted mire gondol. Állandóan azt kérdezi tőlem, hogy merre vagy. És akkor hazaállítasz ilyen állapotban. Legalább a szagát mostad volna le magadról.

NAGYFIÚ

Fogd be a szádat.

ANYA

Nekem te ne mondd meg, hogy fogjam be a számat.Miért viselkedsz úgy velem, mint egy szörnyeteggel? Ha én nem akarok jót neked, akkor ki?

NAGYFIÚ

Nem hallgatlak tovább.

ANYA

Tessék menjél. Ki kérte, hogy visszagyere. Fussál vissza hozzá.

NAGYFIÚ

Egyébként képzeld el, hogy már nem vagyunk együtt.

ANYA

Kidobott? A kurvának se kellesz. Most meg visszajöttél, hogy nyalogassam a sebeidet? Ez szerinted így megy? Ha tudnád nélküled milyen jól megvagyunk. Most legalább Attila is látja, hogy milyen vagy.

Kisfiú elkezd enni, még mindig nem néz fel.

NAGYFIÚ

Na ezzel végképp ne gyere.

ANYA

Szerinted milyen példát mutatsz neki?

NAGYFIÚ

És szerinted nekem az milyen, hogy példát kell mutassak? Kurvára nem az én feladatom lenne! Szerinted vágytam én arra, hogy minden este itthon kelljen ülnöm, hogy lefektessem, mert te megint későn érsz haza? Szerinted akartam én tizenötévesen gyereket nevelni, mert az anyám összebaszott valami kollégájával?

Nagyfiú kimegy a konyhából. De anya nem hagyja, utánaszökik. Ahogy egymásra mutogatnak, kellemetlenül közel kerülnek a másikhoz.

ANYA

Én? Én? Amióta megszültelek, egyetlen normális szerepet se kapok.Az egész életemet arra áldoztam, hogy legyen belőled valaki. És akkor te azt választod, hogy inkább az ilyen ribancok után futsz. De azt nem fogom engedni, hogy Attila is így végezze.

NAGYFIÚ

Szerinted én nem akartam lenni valaki! De semmi sem sikerült. Neked kurvára semmi nem volt elég. Kétségbeesetten csak azzal küzdöttem, hogy te boldog legyél, közben minden az én hibám volt.

ANYA

Na jó, most fejezd be.

NAGYFIÚ

Tönkretettél. Gyűlöllek! Gyűlöllek!

Erre elveszik a villanyt. Csend. Úgy állnak ott, ahogy voltak. Hosszú ideig nem szólal meg semmi.

ANYA

Biztos elvágtak valami vezeték. Dolgoznak valamin az utcában. Attila, hozz kérlek gyertyát.

A kisfiú kimegy gyertyáért.

CUT

Anya már egyedül van a konyhában, még meggyújt pár gyertyát. A lakásban már mindenhol sorakoznak a különböző gyertyák.

6. BELSŐ, KISFIÚ SZOBÁJA. ESTE

10 éves fiú szobája. A két fiú az ágyban fekszik, szorosan egymás mellett, mindkettejüknél egy-egy elemlámpa van, azzal világítják a meséskönyvet, amit nagyfiú tart a hasán. Kisfiú már kívülről tudja a történetet, folyamatosan mondja, hogy mi fog következni.

KISFIÚ

Itt maradsz?

NAGYFIÚ

Nem tudom. Nagyon nincs ahova mennem.

KISFIÚ

Maradj!

NAGYFIÚ

Hát ha tudunk rendesen beszélni anyáddal. Meglátjuk.

KISFIÚ

Nem szokott ilyen lenni.

NAGYFIÚ

Ó, ne félj, lesz ennél még rosszabb is. Készülj!

Kisfiú nevet.

NAGYFIÚ

Sokat emleget?

KISFIÚ

Nem. De gyakran gondol rád. Múltkor a névnapodra vett a cukrászdából két szelet dobostortát. Azzal ünnepeltünk.

Nagyfiú mosolyog.

KISFIÚ

Maradj.

NAGYFIÚ

Mikor kezdett ilyen jól főzni?

KISFIÚ

Pedig ez csak a maradék volt, két napja ezt esszük. Mostanában egyre többet van itthon.

Holnap reggel megnézzük, ahogy etetik a halakat az akváriumban?

NAGYFIÚ

Nem meghallgatásod lesz?

KISFIÚ

De. De nem akarok menni.

NAGYFIÚ

Miért? Ne félj. Próbáld meg, azzal nem veszítesz semmit. A halakat majd megnézzük azután.

Dehát ne félj, próbáld meg.

Nagyfiú folytatja a felolvasást.

7. BELSŐ, NAPPALI. ESTE

Anya a nappaliban áll, néz ki a nyitott ablakon. Közben voice-overben visszahalljuk a veszekedés egy részét:

ANYA

Legalább a szagát mostad volna le magadról.

NAGYFIÚ

Fogd be a szádat.

ANYA

Nekem te ne mondd meg, hogy fogjam be a számat. Miért viselkedsz úgy velem, mint egy szörnyeteggel? Ha én nem akarok jót neked, akkor ki?

Anya előveszi a videókamerát. Megállítja a közben lejátszott felvételt a veszekedésről. Visszavitet. Az utolsó mondatát kezdi újrahangsúlyozni. Több hanglejtést próbál ki.

ANYA

(többször egymás után)

Ha én nem akarok jót neked, akkor ki?

Anya leül.

Kijön nagyfia, megáll vele szembe. Anya felnéz rá.

Szinte suttgova mondja.

ANYA

Hol voltál?

NAGYFIÚ

Dolgom volt.

Csend.

ANYA

Holnap elfutsz bevásárolni? El fog fogyni a kenyér.

A fiú nem válaszol. Odamegy anyjához, szó nélkül az ölébe hajtja a fejét.

NAGYFIÚ

Az hiszem most tényleg szerelmes voltam.

Anya rámosolyog.

NAGYFIÚ

Szerinted tudok majd mégegyszer ugyanígy érezni?

Anya a fiú fejét simogatja.

ANYA

Menj, mosakodj meg. Bűzlesz a másnaposságtól.

8. BELSŐ, FÜRDŐSZOBA. ESTE

Anya segít megmosni nagyfia haját, hátát. Nem beszélnek. Mosdatás után jól megtöröli.

9. KÜLSŐ, KERT. HAJNAL

Virradatkor a kertben ülnek egy asztalnál. Ellenfényben. Anya fűzfaágakból koszorút fon. Nagyfiú anyja ölébe húzza össze magát, nem igazán fér.

ANYA

Kiskorodban úgy szerettél engem. Hányszor megkérted a kezemet! Papírgyűrűt húztál az ujjamra, és tervezgetted az esküvőnket.

Fia elmosolyodik. Ülnek egy picit a csendben.

ANYA

Mikor lettem szörnyeteg? Ha én nem akarok jót neked, akkor ki?

Kis csend.

ANYA

Szerintem csak egyszer tud

szerelmes lenni az ember.

A fiú felnéz rá.

NAGYFIÚ

És azt honnan tudod, amikor tényleg az vagy?

ANYA

Én a hátamban éreztem. A lapockáim között. Szüntelenül fájt. A ruha folyamatosan hozzátapadt. Súrolta a bőröm. Állandóan rázott a hideg.

NAGYFIÚ

És azóta ilyent nem éreztél?

ANYA

Ez nem múlik el.

Anya az asztalra teszi a koszorút, fia fejét simogatja.

ANYA

Amióta megszülettél,

folyamatosan fáj a hátam.

Nevetnek. Közben a kisfiú is megjelenik, szemét dörzsölve. Anya másik oldalára ül. Mosolyognak, a fiúk aztán lehunyják szemeiket. Anya őket nézi.

10. BELSŐ, CASTING. NAPPAL

Kisfiút látjuk a castnigon.

FÉRFI

Szia!

KISFIÚ

Jó napot kívánok! A nevem Weér Attila.

FÉRFI

Nagyon örvendek! Hogy vagy ma?

A kisfiú hirtelen nem tudja, mit válaszoljon.

FÉRFI

Na nem kell félni, csak beszélgetünk. Mit szeretsz csinálni a szabadidődben?

KISFIÚ

Rajzolni. Leginkább koboldcápákat és legyezőúszós tengeri ördöghalakat. Ezeket a bátyám mutatta.

FÉRFI

Kérsz egy szövegkönyvet?

KISFIÚ

Nem, megtanultam.

FÉRFI

Nagyszerű! Akkor kezdjük.

Kisfiú elkezdi.

Vége.